b'\n_START_ARTICLE_\nKr\xc4\x8dka katedrala\n_START_PARAGRAPH_\nKr\xc4\x8dka katedrala posve\xc4\x87ena je uznesenja bla\xc5\xbeene Djevice Marije. Podignuta je na ve\xc4\x87em prostoru na dnu bre\xc5\xbeuljka na kojem se smjestio grad Krk. Prvi poznati datirani spomen ove katedrale nalazi se u Darovnici biskupa Ivana iz 1186. godine, a mogu\xc4\x87e je postojanje ove katedrale u ranokr\xc5\xa1\xc4\x87anskom vremenu._NEWLINE_Katedrala je trobrodna starokr\xc5\xa1\xc4\x87anska bazilika koja s romani\xc4\x8dkom crkvom sv. Kvirina (12. stolje\xc4\x87e), za\xc5\xa1titnika Kr\xc4\x8dke biskupije, zvonikom (16. stolje\xc4\x87e) povrh kojeg bdije an\xc4\x91eo s trubom, kapelom sv. Barbare, ranokr\xc5\xa1\xc4\x87anskom krstionicom i apsidom \xc4\x8dini jedinstven vjerski kompleks. Katedrala je orijentirana tradicionalno: istok-zapad. Pro\xc4\x8delje joj je na ulici koja presijeca Krk u smjeru sjever-jug. Du\xc5\xbeina joj iznosi 40 metara, a \xc5\xa1irina 14,5 metara iznutra. Sa svake strane ima 9 stupova i 10 lukova. Raspon osi dvaju stupova iznosi 3,10 metara.'